Lee Myung-bak
Lee Myung-bak, f. 19.12.1941, sydkoreansk politiker, præsident 2008-13. Lee stammer fra en fattig kristen familie, men arbejdede sig op til at blive bestyrelsesformand i Hyundai; her fik han øgenavnet "Bulldozeren" for sin evne til at presse projekter igennem. I 1992, hvor han også trådte tilbage som bestyrelsesformand, blev han medlem af Nationalforsamlingen for det konservative parti Nyt Korea. Lee var borgmester i Seoul 2002-06, hvor han stod for en miljøvenlig linje vedrørende byplanlægningsspørgsmål. I 2007 valgtes han til præsident, og overtog embedet i februar 2008; han havde bl.a. lovet økonomisk fremgang og en hårdere linje over for Nordkorea. Under Lees embedsperiode lykkedes det for den sydkoreanske økonomi at styre fri af de værste problemer i forbindelse med den internationale finanskrise.